Marigayi Alhaji Musa Dankwairo zai ci gaba da kasancewa daya daga cikin mawakan da darajarsu a idon duniya take kara habaka a al'ummar hausawa,sai dai girmamawar bata tsaya iyaka nan ba domin kuwa manazarta a duniya suna ci gaba da amfanuwa da gudunmawarsa da ya baiwa fagen Ilimi,musamman farfesoshi da masu binciken ilimi a kan Yaren Hausa da ke nazari a jami'o'in Najeriya da June gabannan.Wani malami na jami'ar Usmanu Danfodio da ke Sokoto, Farfesa A.M Bunza ya bayyana cewa, an haifi marigayi ne a shekarar ta 1907,a garin Bakura wanda ke tsakanin jihar Zamfara da Sokoto da kimanin kilomita 105. Sunan Mahaifinsa Usman Dankwanda, ya rayu a garin Kaya da ke karkashin karamar hukumar Maradun, inda yake yiwa Sarkin Kayan Maradun waka a fadarsa. Mahaifin Dankwairo da kakansa duk makadan Sarkin Kayan Maradun ne.Ya tashi ya tarar da kakansa da mahaifinsa suna waka tare, amma ya fi rayuwa da mahaifinsa rayuwa ta hakika,kuma tun yana dan shekaru 6 zuwa 7 ya fara fita inda mahaifinsa ke zuwa da shi cikin tsangaya ta waka.